JY LEES NOU Omskep kombuisafval só in 'swart goud'
Kompos is die natuur se swart goud wat kragtige voedingstowwe terug in die grond plaas. Tog beland tot 'n derde van Suid-Afrikaanse kombuise se organiese afval op stortingsterreine, waar dit tussen plastiek vasgevang word en skadelike gasse vrystel.
'n Suid-Afrikaanse maatskappy, Bokashi Bran, het 'n plaaslike resep ontwikkel wat organiese kombuisafval, waaronder gekookte kos, volgens die Japanse bokasji-metode in kompos omskep.
Mikrobes wat in lae tussen die kombuisafval gestrooi word, sit 'n kragtige fermentasieproses aan die gang wat die afval in 'n toe houer, soos 'n emmer met 'n deksel, binne 'n paar weke tot kompos verwerk.
Die maatskappy, waarvan die hoofkantoor in Roodepoort in Gauteng is, vervaardig en verkoop nie net sakkies Bokashi Bran nie, maar ook verskeie stelsels waarmee van tuiskombuise tot groot kommersiële kombuise se organiese afval verwerk word.
Die maatskappy het pas 'n nuut ontwerpte beginnerstelsel geskep. Dit bestaan uit twee 25 liter-emmers, elk met 'n sif binne-in, 'n kraantjie naby die bodem, 'n doelgemaakte kombuishouer waarin die voedselafval versamel word voordat dit na die emmer gaan, twee sakkies Bokashi Bran en 'n maatlepel.